**Valerian Kuibõšev**-klassi laevad on neljatekilised jõereisilaevad, mis ehitati aastail 1976–83 Slovakkias Komárno laevatehases. Slovakkias tähistati selle klassi laevu OL400 (slovaki keeles *osobna lod 400*, 'reisilaev neljasajale'). Seeria sai nime esimese selle klassi laeva, 1976. aastal vette lastud Valerian Kuibõševi järgi. Valerian Kuibõšev-klassi alused on tuntud ka **projekt 92-016** nime all. Rohkem kui 4000-tonnise veeväljasurvega 135,80 meetrit pikki Valerian Kuibõšev-klassi jõelaevu ehitati 9 ning need olid suurimad omataolised Nõukogude Liidus.

Kõik laevad tellis Volga laevandus, kes 8 laeva ka kasutama hakkas. Üks laevadest, Aleksandr Suvorov anti Volga-Doni laevanduse käsutusse, kuid juba ülejärgmisel aastal (1983) pärast valmimist toimus sellega õnnetus, milles hukkus üle saja inimese. Pärast taastamist anti seegi laev Volga laevanduse käsutusse.

Kõik 9 laeva on tänapäevani käigus ja kuuluvad 2004 asutatud eraettevõttele Vodohod, mis on Venemaa suurim jõereisiettevõte. Neid kasutatakse Volgal, Okaal, Moskva jõel, Neeval ja Volga–Läänemere veeteel, sealhulgas reisidel Moskvast Peterburisse. Reiside vahel ja väljaspool navigatsioonihooaega saab neid kasutada ujuvhotellina.

Kuigi kõik laevad nimetati esialgu NSV Liidu riigitegelaste ja sõjaväelaste järgi, on neist tänapäeval üksnes 3 ümber nimetatud. Ühele laevale anti Sergei Kutškini nimi, kes 1958–1960 juhtis Volga laevandust.

Tehnilised andmed
-----------------

Valerian Kuibõšev-klassi laevad on 135,8 m pikad, 16,8 m laiad ja nende süvis on 2,9 m. Nende veeväljasurve on 3935 t ja sügavas vees suudavad nad arendada kiirust kuni 26 km/h (14 sõlme). Nad on ette nähtud kuni 400 reisijale.

Laevaregistris on nad tähistatud O-klassi laevadena, mis tähendab, et neid tohib kasutada üksnes siseveeteedel, jõgedel ja veehoidlates.

Laeva jõuallika moodustavad neljataktilised diiselmootorid võimsusega 736 kW. Nende koguvõimsus on umbes 3000 hobujõudu.

Omal ajal vastasid kõik kajutid poolluksklassi nõuetele, mis tähendas tualettruumi igas kajutis. Siiski jäid nad mugavuselt pisut alla Saksa DV-s Boizenburgis toodetud Dmitri Furmanov-klassi laevadele ega kannatanud välja mingit võrdlust Austrias Korneuburgis valminud laevadega Anton Tšehhov (1978) ja Lev Tolstoi (1979), mis olid NSV Liidu ainsad jõelaevad, millel ülatekil oli koguni bassein suplemiseks.

Projekti 92-016 laevade nimed
-----------------------------

Projekti 92-016 jõereisilaevad valmimise järjekorras, sulgudes ümbernimetused:

| Valerian Kuibõšev-klassi laevad |
| --- |
| Jrk. nr. | Originaalnimi | Nimi eesti keeles |
| 1. | Валериан Куйбышев | Valerian Kuibõšev |
| 2. | Климент Ворошилов (Фёдор Шаляпин) | Kliment Vorošilov (Fjodor Šaljapin) |
| 3. | Феликс Дзержинский | Feliks Dzeržinski |
| 4. | Георгий Димитров (Сергей Кучкин) | Georgi Dimitrov (Sergei Kutškin) |
| 5. | Михаил Фрунзе | Mihhail Frunze |
| 6. | Михаил Калинин (Мстислав Ростропович) | Mihhail Kalinin (Mstislav Rostropovitš) |
| 7. | Александр Суворов | Aleksandr Suvorov |
| 8. | Семён Будённый | Semjon Budjonnõi |
| 9. | Георгий Жуков | Georgi Žukov |

Ülevaade
--------

| Valerian Kuibõšev-klassi (projekt 92-016/OL400) laevad |
| --- |
| Ehitusaasta | Tehasenumber | Pilt | Nimi | Omanik | Staatus |
| 1976 | 2001 |  | Valerian Kuibõšev | Vodohod |  lammutatud, RRR number 140655 |
| 1977 | 2002 |  | Fjodor Šaljapin | Vodohod |  end. Kliment VorošilovRRR number 140656 |
| 1978 | 2003 |  | Feliks Dzeržinski | Vodohod | RRR number 140657 |
| 1979 | 2004 |  | Sergei Kutškin | Vodohod | end. Georgi DimitrovRRR number 140658 |
| 1980 | 2005 |  | Mihhail Frunze | Vodohod | RRR number 140659 |
| 1981 | 2006 |  | Mstislav Rostropovitš | Vodohod | end. Mihhail KalininRRR number 140660  |
| 1981 | 2007 |  | Aleksandr Suvorov | Vodohod | RRR number 140661 |
| 1981 | 2008 |  | Semjon Budjonnõi | Vodohod | RRR number 140662 |
| 1983 | 2009 |  | Georgi Žukov | Vodohod | RRR number 140663 |

Kõik laevad tellis Volga laevandus.

Viited
------

1. 1 2 3 4 5 6 7 8  RRR, Alus 140655 (vene keeles)
2. ↑  Водоизмещение и осадка (displacement) (vene keeles)
3. ↑  Web-Arhiiv, projekti 92-016 laevade nimekiri (vene keeles)
4. ↑  RRR, Alus 140656 (vene keeles)
5. ↑  RRR, Alus 140657 (vene keeles)
6. ↑  RRR, Alus 140658 (vene keeles)
7. ↑  RRR, Alus 140659 (vene keeles)
8. ↑  RRR, Alus 140660 (vene keeles)
9. ↑  RRR, Alus 140661 (vene keeles)
10. ↑  RRR, Alus 140662 (vene keeles)
11. ↑  RRR, Alus 140663 (vene keeles)

Välislingid
-----------

* Proekt 92-016 (vene keeles)
* Teadmik (käsiraamat) Proekt 92-016 (vene keeles)